Document ID: 32015D0558

DECIZIA DE PUNERE ÎN APLICARE (UE) 2015/558 A COMISIEI
din 1 aprilie 2015
de modificare a Deciziei de punere în aplicare 2014/709/UE privind măsurile zoosanitare de combatere a pestei porcine africane în anumite state membre
[notificată cu numărul C(2015) 2160]
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (3), în special articolul 4 alineatul (3),
întrucât:
(1)
Decizia de punere în aplicare 2014/709/UE a Comisiei (4) stabilește măsuri zoosanitare de combatere a pestei porcine africane în anumite state membre. Anexa la decizia respectivă delimitează și enumeră anumite zone ale statelor membre respective, diferențiate în funcție de nivelul de risc, pe baza situației epidemiologice. Lista include anumite zone din Estonia, Italia, Letonia, Lituania și Polonia.
(2)
Articolul 7 din Decizia de punere în aplicare 2014/709/UE, care prevede o derogare de la interdicția de expediere a transporturilor de subproduse de origine animală provenite de la porcine din zonele enumerate în părțile III și IV din anexa la respectiva decizie de punere în aplicare, ar trebui revizuit pentru a permite eliminarea în condiții de siguranță a subproduselor de origine animală provenite de la porcine altele decât porcii sălbatici, inclusiv a cadavrelor neprelucrate de animale, din exploatații situate în zonele enumerate în partea III din anexă, într-un mod care să corespundă riscului reprezentat de aceste subproduse de origine animală.
(3)
În perioada ianuarie-februarie 2015, un focar de pestă porcină africană apărută la porci domestici a fost raportat în Polonia și mai multe cazuri de pestă porcină africană la mistreți au fost raportate în Lituania și Polonia în zona supusă restricțiilor menționată în partea II din anexa la Decizia de punere în aplicare 2014/709/UE. În februarie și martie 2015 au fost raportate câteva cazuri în Letonia în zonele supuse restricțiilor enumerate în partea I și în partea III din anexa la Decizia de punere în aplicare 2014/709/UE.
(4)
La evaluarea riscului reprezentat de situația sănătății animalelor din Letonia, Lituania și Polonia ar trebui să se ia în considerare evoluția situației epidemiologice actuale. Pentru a aplica măsuri cât mai specifice de control al sănătății animalelor și pentru a preveni răspândirea pestei porcine africane, precum și pentru a preveni orice perturbare inutilă a comerțului în Uniune și pentru a evita impunerea de către țări terțe a unor bariere nejustificate în calea comerțului, lista Uniunii cu zonele care fac obiectul unor măsuri de control al sănătății animalelor prevăzută în anexa la Decizia de punere în aplicare 2014/709/UE ar trebui modificată astfel încât să se țină seama de situația actuală a sănătății animalelor în ceea ce privește boala respectivă în Letonia, Lituania și Polonia.
(5)
Prin urmare, Decizia de punere în aplicare 2014/709/UE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Decizia de punere în aplicare 2014/709/UE se modifică după cum urmează:
1.
La articolul 7 alineatul (2), fraza introductivă se înlocuiește cu următorul text:
„(2) Prin derogare de la interdicția menționată la articolul 2 litera (d), statele membre în cauză pot autoriza expedierea subproduselor de origine animală provenite de la porcine altele decât porcii sălbatici, inclusiv a cadavrelor neprelucrate de animale din exploatații sau a carcaselor din abatoare autorizate în conformitate cu Regulamentul (CE) nr. 853/2004 și situate în zonele enumerate în partea III din anexă, la o instalație de prelucrare, incinerare sau coincinerare menționată la articolul 24 alineatul (1) literele (a), (b) și (c) din Regulamentul (CE) nr. 1069/2009 și situată în afara zonelor enumerate în partea III din anexă, cu condiția ca:”
.
2.
Anexa se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 1 aprilie 2015.

Labels: 3
1
17
6